Om ŉ sportwedstryd by te woon, moet jy ŉ toegangskaartjie hê. So ŉ kaartjie verseker jou van ŉ sitplek en die sekerheid dat jy die betrokke wedstryd sal sien. Bekering is die toegangskaartjie na die ewige spel. As jy dit het, is jou plek bespreek en sal jy die hemel sien.
Jesus sê: “In die huis van my Vader is daar baie wonings... Ek gaan om vir julle plek te berei. En as Ek gegaan en vir julle plek berei het, kom Ek weer en sal julle na My toe neem.” (Joh.14:2,3).
Baie mense gaan egter soos die vyf dwase maagde in Mt.25 sonder ŉ toegangskaartjie by die poorte van die ewigheid opdaag en tevergeefs toegang probeer verkry. Jesus waarsku: “Stry hard om in te gaan deur die nou poort, want baie, sê Ek vir julle, sal probeer”.
Sy woorde stry hard beteken om jou bewustelik vir iets baie groot in die toekoms te beywer. Jesus gee opdrag: “Gaan in deur die nou poort, want breed is die poort en wyd is die pad wat na die verderf lei, en daar is baie wat daardeur ingaan” (Mt.7:13).
Ongelukkig gee mense te veel aandag aan die tydelike dinge van die lewe en dink nie eens oor hul ewige woning nie. Gelowiges behoort met die versekering dat die hemel wat op hulle wag, van blydskap oor te loop al kou hulle ook harde bene in die lewe!
Hoe dit eendag in die hemel sal wees, weet ons nie. Al wat ons weet, is dat dit baie anders as ŉ lewe op aarde sal wees. Daar sal geen sombere duisternis wees nie omdat Christus self die lig daarvan is: “En die stad het die son of die maan nie nodig om in hom te skyn nie, want die heerlikheid van God het hom verlig, en die Lam is sy lamp” (Openb.21:23).
By geleentheid staan ŉ gelowige dokter by ’n baie arm sterwende wat in ŉ klein kamertjie gewoon het. “Dokter, hoe sal dit na die dood wees?” vra hy. Op daardie oomblik het die dokter se hond aan die deur gekrap. “Hoor jy die gekrap aan die deur? Dis my hond wat vir my buite wag. Hy was nog nooit in jou kamer nie en het derhalwe geen benul hoe dit hierbinne lyk nie. Desondanks is hy gretig om in te kom net omdat ek hier is” antwoord die dokter. Dis al wat ons van die lewe na die dood hoef te weet – Jesus is daar en dis genoeg rede om ook daar te wil wees.
Dis moeilik om jou in te dink hoe die hemel sal lyk. Dis om soos vir ŉ Eskimo te probeer verduidelik hoe ŉ tropiese land lyk. Hoe gaan jy aan hom verduidelik hoe ŉ palmboom lyk as hy nog niks anders as sneeu en ys in sy lewe gesien het nie? Hoe verduidelik jy vir hom hoe tropiese voëls lyk as hy niks anders as pikkewyne en meeue ken nie? Hoe beskryf jy ŉ perd of donkie indien hy nog niks anders as robbe en walvisse ken nie? Jy sal vir hom so ŉ land moet beskryf deur vir hom te vertel wat daar nie is nie – geen ys, geen sneeu, geen ysbere!
Menslike taal sal nooit die heerlikheid van die hemel kan beskryf nie. Want hoe beskryf jy bv. die wonders van ŉ onsienlike wêreld en hemelwesens wat dit bewoon? Esegiël sien in ŉ gesig iets hiervan en vind dit moeilik om te beskryf. Hy probeer God se troon met die woorde “iets soos saffier met die vorm van ŉ troon” te beskryf.